Mona Olsen har masser af tid til at lege med katten. Hun er 50 år, ufaglært og arbejdsløs. I valgkampen har hun alligevel hørt politikerne tale om mangel på arbejdskraft. - Jeg bliver hysterisk, når der bliver indført arbejdskraft, og jeg så sidder her og har søgt så mange stillinger og har fået afslag. Og så er de ufaglærte arbejdsløse slet ikke nævnt i valgkampen, siger Mona Olsen.. Mona Olsen har arbejdet med rengøring i 20 år, men har været arbejdsløs siden august. Hun har sendt 20 ansøgninger i forskellige erhverv, og har indtil videre fået svar og afslag på 17. - De (arbejdsgiverne, red.) svarer, at jeg må være slidt, når jeg har arbejdet med rengøring i så mange år. Nogen siger også, at det ikke lige var en på den alder de søgte, siger Mona Olsen. Selvom der er mangel på faglært og højtuddannet arbejdskraft, så er der stadig op imod 10.000 arbejdsløse i Nordjylland. Tina Nedergaard (Venstre) erkender, at de er forsvundet i valgkampen. - Det skyldes nok, at der er en tårnhøj beskæftigelse og lav ledighed. Der går jo så positivt, og det går fremad hele tiden. Man tænker nok, at det problem løser sig selv. Men det gælder selvfølgelig ikke den der er ramt af ledighed, siger Tina Nedergaard. Men Tina Nedergaard mener, der er arbejde til de 10.000 ledige. - Jeg tror ikke det er så vanskeligt endda. Vi har sat masser af instrumenter i gang omkring bedre muligheder for opkvalificering og efteruddannelse, så vi hurtigere kan geare resten af vores arbejdsstyrke hen til de jobs, der er ledige. Tilbage i Vestbjerg kigger Mona Olsen videre på Jobnet. I december vil hun tage kurser i logistik i håbet om at hun kan få et lagerjob. - Det kan godt være etuiet er lidt slidt, men indeni er det hele kampklar, siger Mona Olsen.

Referat:
Vi hører det hel tiden - der er mangel på arbejdskraft. Alligevel er der stadig op imod 10.000 ledige i Nordjylland. I Vestbjerg sidder en arbejdsløs kvinde og føler sig overset i valgkampen.